hy hy hy hy hy hy hy hy hy hy hy hy hy hy hy hy hy ru hy hy ceb hy en ko hy hy hy hy hy hy hy hy hy hy hy hy hy hy hy hy hy hy ca hy es es tr en en hy hy hy hy hy hy hy hy hy hy hy hy hy hy hy hy hy hy es es tr en en hy hy nb hy hy hy hy hy hy hy hy hy hy hy hy hy en en hy hy hy hy hy en en en
Forrights.am-ի խմբագրություն դիմած 66-ամյա միայնակ թոշակառու Աննա Մինասյանը վերջերս հայտնաբերել է, որ կորցրել է իր մեկ սենյականոց բնակարանը ու իր տունը նոր սեփականատեր ունի: Փողոցում հայտնվելու հեռանկարից սարսափած միայնակ թոշակառուն, ով իր այդ վիճակի համար մեղադրում է նախկին ամուսնուն ու կասկածում ԴԱՀԿ աշխատակից Գևորգ Սողոմոնյանին՝ իր տան աճուրդում շահագրգռված լինելու ու գումար աշխատելու մեջ, մեր միջոցով ուզում է դիմել վարչապետ Նիկոլ Փաշինյանին:
Աննա Մինասյանի 26 տարվա ամուսինը անցյալ տարի բաժանվել է նրանից ու դատարանով պահանջել տան իր մասնաբաժինը: Շենգավիթ համայնքի Շևչենկոյի անվան փողոցում գտնվող մեկ սենյականոց բնակարանն ի սկզբանե պատկանել է տիկին Աննայի մորը, սակայն նրա ամուսինը գրանցվել է ու համասեփականատեր դարձել: Ամուսնալուծությունից հետո տունը կիսելու գործը հասել է դատարան: Դատարանում նախկին ամուսինները հաշտություն են կնքել, որ եթե մինչև այս տարվա ապրիլի 18-ը Աննա Մինասյանը վճարի տան կեսի գումարը՝ 10 հազար դոլար, ամուսինը կհրաժարվի իր բաժնեմասից ու տունը կմնա նախկին կնոջը:
Պայմանավորվելուց օրեր անց, սակայն, առանց տիկին Աննային տեղյակ պահելու, ԴԱՀԿ-ն, հիմնվելով Վերաքննիչ դատարանի որոշման վրա, որը եղել է հին պայմանավորվածության հիմքով, ըստ որի՝ գումարը պետք է ամբողջությամբ փոխանցվեր ապրիլ ամսին, հրապարակային աճուրդով վաճառքի է հանել բնակարանը: «Ամուսնուս հետ պայմանավորվել էի, որ մինչև օգոստոսի 10 մնացած գումարն էլ կտամ, դռան զանգը տալիս են, ասում են՝ նոր տեր ունի տունը, դուրս եկեք»,-դժգոհեց թոշակառուն՝ շարունակելով. «Տունս վաճառել են, բայց ես ոչ մի թուղթ չեմ ստացել, գնորդն էլ գալիս, ինձ նեղություն ա տալիս, ասում ա՝ ես մարդ կբերեմ, քեզ դուրս կշպրտեմ, տունը իմն ա»:
Երբ ԴԱՀԿ Շենգավիթի բաժնի աշխատակից Գևորգ Սողոմոնյանը այցելել է թոշակառուի բնակարան, տիկին Աննան վերջինս տեղեկացրել է, որ ամուսնու հետ բանակությունների մեջ է՝ մնացած գումարը փոխանցելու համար: Սակայն ԴԱՀԿ աշխատակիցը, ինչպես թոշակառուն է կարծում, մոլորեցրել է իրեն, չի բացատրել իրեն ինչ է սպասում, եթե ամուսինը հետ չվերցնի ԴԱՀԿ-ից դիմումը, պատշաճ վարչարարություն չի իրականացրել և, օգտվելով իր անօգնական վիճակից, վաճառքի է հանել իր բնակարանը:
«Ինձ ոչ ոք ճիշտ չի բացատրել, ինչ է պետք անել: Ես ոչինչ չեմ իմացել, եթե հասկանայի, կգնայի, կխնդրեի, կասեի մի վաճառեք: Ես հիմա համոզվում եմ, որ դուրսն եմ մնում»,-սրտնեղեց թոշակառուն:
Տիկին Աննայի բնակարանի մեկնարկային գին է սահմանվել 8,6 մլն դրամը, այն դեպքում, երբ իր հարևանը նման բնակարանը վաճառել է 12 մլնով: ԴԱՀԿ աշխատակից Գևորգ Սողոմոնյանը հենց առաջին օրը 500 դոլար է ուզել թոշակառուից՝ իրենց աշխատանքների համար, այն դեպքում, երբ վերջինս բացատրել է, որ բանակցում է ամուսնու հետո ու մտադիր չէ տունը վաճառել:
«ԴԱՀԿ-ն եթե օգուտ չունենար, տենց արագ չէր վաճառի, թուղթ էլ չի եկել, որ տունս վաճառվել է: Եթե պայմանավորվածություն չունենայի, կմտածեի՝ իրոք գումարը չեմ տվել, վաճառել են, բայց ես գումարի մեծ մասը տվել եմ: ԴԱՀԿ աշխատակիցն ինձ մոլորեցրել է, երևի գումար է աշխատել իր տան վաճառքից: Խնդրում եմ, գործարքը չեղյալ անեն ու իմ տունը ինձ վերադարձնեն»,-վարչապետին դիմելով՝ ասաց թոշակառուն:
«Եթե խղճի խայթով առաջնորդվենք, էսօր ոչ մի տուժած մարդու իրավունք մեր ծառայությունը չի կարող վերականգնել».
ԴԱՀԿ աշխատակից Գևորգ Սողոմոնյանը Forrights.am-ի հետ զրույցում պնդեց, որ թոշակառուն տեղյակ է եղել, որ տունը դրված է աճուրդի, ուստի, եթե դրված էր աճուրդի, բնականաբար պետք է վաճառվեր: «Ես ունեմ համապատասխան կատարողական թերթ, որի համար պատասխանատու եմ ու որը պարտավոր եմ կատարել օրենքով սահմանված կարգով: Եթե ինչ- որ պայմանավորվածություն ուներ, ամեն ինչը գրավոր ա էսօր, պետք է պահանջատերը, իր ամուսինը գար հարկադիր ծառայություն, դիմում ներկայացներ, որ հետ են վերցնում իմ կողմից ներկայացված կատարողական թերթը»,-հայտարարեց ԴԱՀԿ աշխատակիցը:
Հարցին, թե ինչո՞ւ այդ ամենը չի բացատրել միայնակ թոշակառուին, ԴԱՀԿ ներկայացուցիչը նման պատասխան տվեց. «Ամեն վայրկյան զանգել եմ էդ կնոջը: Ամեն ինչը օրենքով սահմանված կարգով է եղել»: Ինչ վերաբերում է, որ միայնակ թոշակառուն կարող է հայտնվել փողոցում նաև իր գործողությունների արդյունքում, ԴԱՀԿ ներկայացուցն ասաց. «Դա իմ քմհաճույքը չի, ես կատարել եմ օրենքի պահանջը: Մենք օրենքի սահմաններում գործողություն ենք կատարել, ի՞նչ խղճից եք խոսում: Ես իմ օրենքով սահմանված պարտավորությունները չկատարեի՞, ես դրա համար պատասխանատվության ենթարկվեի՞»:
Դիտարկմանը, թե կարող էր իր պարտականություններ էնպես կատարել, որ թոշակառուն փողոցում չհայտնվեր, հակադարձեց. «Ես կատարել եմ էնպես, ոնց որ օրենքն ա պահանջել: Եթե խղճի խայթով առաջնորդվենք, էսօր ոչ մի տուժած մարդու իրավունքը մեր ծառայությունը չի կարող վերականգնել: Ինչ էլ որ արել եմ, ամեն ինչը ճիշտ եմ արել»:
Բնակարանի նոր սեփականատեր Սահակը, ով այժմ միայնակ թոշակառուին առաջարկում է իր իսկ բնակարանը հետ գնել 14 մլն դրամով, մեզ հետ զրույցում ասաց, որ բնակարանը գնել է Էլեկտրոնային աճուրդով 11.5 մլն դրամով, այն դեպքում երբ մեկնարկային գինը 8,6 մլն է եղել. «Իրականում ես էդքան եմ տվել, 38 անգամ քայլ է եղել, որի կեսից ավելին ես եմ արել: Ամեն քայլը 50-100 հազար դրամ ա: Ես իմ արածի մեջ վատ բան չեմ տեսնում, ես իմ արածից հետ չեմ կանգնում: Ինձ էլ հաճելի չի, որ նման բան ա դուրս եկել»,- ասաց գնորդը:
Տիկին Աննայի նախկին ամուսինը՝ Մարտին Աբրահամյանը նույնպես խղճի խայթ չի զգում, որ իր գործողությունների արդյունքում իր 26 տարվա կինը զրկվում է տանից: Մեր հարցին, թե ինքը գիտե՞ր, որ կինը հավաքարարությամբ է այդ գումարը հավաքում, հակադարձեց.
«Իսկ դուք գիտե՞ք, որ ես առաջին կարգի կույր հաշմանդամ եմ ու հիմա փողոցում եմ մնացել: Դա իմ գործը չի, դա օրենքի գործն ա, որովհետև ես դիմել եմ օրենքին, օրենքը վաճառել ա: Ես էլ եմ դրսում, թող չաներ, ես ի՞նչ մեղք ունեմ: Իրան ժամկետ են տվել, չի վճարել»:
Նախորդ նյութըԻնչո՞ւ են արվեստաբանին արգելում սիմպոզիում անցկացնել
Հաջորդ նյութը«Դրանք կարող են լինել բանակի, ԱԱԾ-ի, ոստիկանության կամ Արցախի ՊԲ-ի զենքեր». Անդրանիկ Քոչարյանը՝ Հովիկ Աբրահամյանի հետ կապվող զենքերի մասին
Բարեգործական հիմնադրամ` ի հիշատակ զոհված որդու
Ո՞վ է պատասխան տալու դատապարտյալների առողջությունը քայքայելու համար, հիվանդ դատապարտյալը կրկին հացադուլի մեջ է
«Ամեն օր մեր վերքերը բացվում են». զոհված բժշկի հայր
Այս կայքն ստեղծվել է «Լրատվության այլընտրանքային ռեսուրսներ» ծրագրի շրջանակներում: Ծրագիրը հնարավոր է դարձել Ամերիկայի ժողովրդի աջակցությամբ` ԱՄՆ Միջազգային զարգացման գործակալության (ԱՄՆ ՄԶԳ) միջոցով: Կայքի բովանդակությունը միմիայն հեղինակներինն է և պարտադիր չէ, որ արտահայտի ԱՄՆ ՄԶԳ կամ ԱՄՆ կառավարության տեսակետները:
2022 © Journalists for Human Rights
Լավ կլիներ՝ ԱԱԾ-ն էլ հետաքններ ու բոլոր միջոցներով պատժեր հայ գերիներին...
«Սուրմալուի» պայթյունից մոտ երկու ամիս անց կիսավեր շենքը քանդելու որոշում է...
Edit with Live CSS
Write CSS OR LESS and hit save. CTRL + SPACE for auto-complete.